Karol Gwóźdź. Karol Gwóźdź (pseud. Nail, rodz. 2 kwjetńa 1987 we Katowicach) – ślůnski pisorz, poeta, grafik, fotograf, DJ, kůmpozytůr i producynt muzyczny, kery tworzy ambjyntowo i elektrůńiczno muzyka. Propagatůr ślůnskośći i symboliki gůrnoślůnskij.
Żyće i twůrczość.
Urodźůł śe w 1987 roku we Katowicach. Uod narodzyńo mjeszko we Śymjanowicach, z kerymi jes zwjůnzany emocjůnalńe i pokolyńowo. Absolwynt V Liceum Uogůlnokształcůncego w Zespole Szkůł Sportowych we Śymjanowicach uod roku 2006. Skůńczůł tyż szpecjalizacyje: uorgańizacyjo reklamy i fototechńik. 
Gwóźdź nojbarzij znany je ze sfery muzycznyj i literackij. Swoje teksty szkryflo blank po ślůnsku, we alfabeće Steuera. Czasym pisze tyż po polsku. Na poczůntku publikowoł we śymjanowskich cajtůngach, zaś ńyskorzij na portalu "Wachtyrz.eu". Czynsto podkreśloł potrzeba zmjany wizerůnku ślůnskośći na barzij moderny, a sům jako literat zapropůnowoł neologizm: "mobilńok". Bywoł jurorym we kůnkursach literackich. 
Choć z wyuczyńo jes fotografym, profesjůnalńe zajmuje śe tyż projektowańym graficznym (m.in. akcydynsy, broszury czy znaki firmowe/logo). Projektowoł m.in. dlo Ruchu Chorzůw, kerymu szafnoł redesign herbu na drugje storocze klubu, zaprojektowoł "Adlera" (klubowo maskotka), uopaska kapitańsko we farbach gůrnoślůnskich, zbajstlowoł mocka uodznak i pinůw, a tyż mocka inkszych produktůw, w tym pora uobkłodek do kśůnżek.
Literatura.
Zadebjutowoł w 2005 roku wjerszym "„Uůna”" we cajtůngu "Gazeta Wyborcza", a ku tymu uostoł laureatym pjyrszyj edycyji Kůnkursu Poetyckigo im. Bończyka we Rudźe Ślůnskij. W 2010 roku wydoł tůmik poezyji "„Myśli ukryte”", w kerym znod śe "„Hymn Norodu Ślůnskjygo”", jedyn z nojbarzij znanych ślůnskich wjerszy, kerego rynkopis znojduje śe we Bibljotece Publicznyj we Śymjanowicach. 
W 2022 roku we kśůnżce "„Siemianowice, kere pamiyntomy”" znodła śe jego uopowjostka "„Za bajtla na Bytkowje...”", kero wyjůntkowo ufarbowoł sycyńym, czyli charakterystycznům cechům godki śymjanowiczůn.
Muzyka.
Uodnoloz śe we muzyce elektrůńicznyj skuli fascynacyje breakdance i electric boogie. Za DJ-a zaczůn wystympować, jak bůł 17 lot stary, we klubach muzycznych na Ślůnsku, a źdźebko ńyskorzij w Polsce. Wystympuje pod mjanym Nail i gro nojczyńśćij muzyka electro, techno i breakbeat. W 2012 roku wydoł swůj pjyrszy ambjyntowy albům "„Tamte Czasy”", na kerym znod śe kůncek "„Gůrnoślůnskje Tragedyje”", wykorzystany rok ńyskorzij we filmje fabularnym "„Beat Girl”". 
W 2019 roku wydoł pjyrszy electro winyl "„Revelation”" w mjymjeckij wytwůrńi "Dominance Electricity", kery podug brytyjskigo sklepu ze płytami "Bleep" bůł jednym z nojlepszych singli roku 2019, w kożdorocznym zestawjyńu muzyki electro i acid ("„20 Best Electro &amp; Acid 12"s of 2019”"). Bůł tyż autorym cyklu imprez "Sex With The Machines" czy "Zicherungi", kere śe uodbywały we katowskim klubje INQbator.
Żyće prywatne.
Jes zadeklarowanym katolikjym i kibicym Ruchu Chorzůw. Deklaruje swojo norodowość jako ślůnsko.